Битка при Киберон
Битката в залива Киберон (; ) е решителното морско сражение от Седемгодишната война. Състои се на 20 ноември 1759 г. край западните френски брегове, близо до Сен-Назер, между 24 английски и 21 френски линейни кораба. От английска страна главнокомандващ е адмирал Едуард Хоук, от френска – маршал Юбер дьо Конфлан. Сражението завършва с английска победа и лишава Франция не само от възможността да осъществи десант на Британските острови, но и от морското ѝ превъзходство изобщо. То има сериозни последици за френските отвъдморски територии.